Pățania unor călători din Petroșani care s-au urcat într-un tren fără locomotivă. "În România nimic nu este ok"
Călătorii unui tren regio care trebuia să plece vineri dimineață din gara Petroșani spre Craiova au avut surpriza neplcuta să constate că nu există și o locomotivă care să tracteze vagoanele.
Oamenii au așteptat mai bine de o oră și jumătate până când problema a fost rezolvată și trenul s-a pus în mișcare. Unii călători au cutat microbuze cu care să ajungă mai repede la destinație.
Trenul R2082 avea plecarea din stația Petroșani la ora 08:52. Doar că, din acel moment, călătorii din vagoane au tot așteptat să se urnească din loc. Nu exista însă nicio locomotivă.
Călător: "Era o doamnă conductor. Zic "când pleacă trenul ăsta, că eu nu văd nicio locomotivă, nici colo, nici colo". Păi zice, "trebuie să plece la 08:52". A venit acceleratul. Dacă știam, eram anunțați că vine acceleratul, plecam cu acceleratul. Nu ne-au anunțat și acum stăm în gară. A trecut acceleratul".
Situația i-a nemulțumit pe călătorii care au aflat într-un târziu că locomotiva trenului lor s-a defectat. Oameni în vârstă sau bolnavi au fost nevoiți să aștepte rezolvarea problemei.
Călător: "Nu se poate așa ceva. Suntem oameni bolnavi, în vârstă, nu se poate întîmpla așa ceva".
Călător: "Din Craiova merg mai departe, pierdem mașinile, nu este OK, dar oricum, în România nimic nu este ok, despre ce vorbim".
Călător: "Se strică, dar nu e mare lucru, trebuia să aducă o echipă de intervenție și nu trebuia să stăm atât".
La rândul lor, angajații CFR au dat vina pe lipsa de comunicare cu mecanicii de locomotivă.
Angajat CFR: "Am anunțat călătorii, așteptăm locomotivă să ne aducă. Nu am știut, că mecanicul făcea manevra să întoarcă locomotiva și ne-a anunțat că e defectă, a rămas pe macaz. Atâta tot".
În cele din urmă, în gară a sosit un alt tren de la care a fost luată locomotiva și pusă la vagoanele care, după aproape două ore de așteptare, s-au pus în mișcare.